གཏེར་སྲུང་རཱ་ཧུ་ལའི་གསོལ་མཆོད་བསྡུས་པ་
ཕྲིན་ལས་གློག་འཁྱུགས་
བཞུགས་སོ༔
ཛ༔ སྣང་སྲིད་ཀུན་གྱི་མངའ་བདག་དྲེགས་པའི་རྗེ༔ བཛྲ་པཱ་ཎིའི་བཀའ་
ཉན་རཱ་ཧུ་ལ༔ ལུས་ལ་སྤྱན་མིག་དབུ་ལ་བྱ་ཡིས་བརྒྱན༔ རྭ་གཞུ་མདའ་འགེངས་
སྡང་བའི་དགྲ་ལ་གཟིར༔ གདོང་མོ་བཞི་དང་རྒྱུ་སྐར་ཚོགས་ཀྱིས་བསྐོར༔ སྲིད་གསུམ་སྲོག་གི་མངའ་བདག་གཟའ་ཡི་སྡེ༔ གདོད་མའི་དབྱིངས་ལས་རིག་པའི་རྩལ་ཤར་བ༔ ཕོ་ཉ་དྲེགས་པའི་དཔུང་ཚོགས་གཤེགས་སུ་གསོལ༔ དགྱེས་པས་གདན་ལ་བཞུགས་ཤིང་མངའ་གསོལ་ལོ༔ ཤ་ཁྲག་ཇ་ཆང་དར་ཟབ་རིན་ཆེན་འབུལ༔ ཐུགས་དམ་བསྐང་ཞིང་ཉམས་ཆག་ཉེས་འགལ་བཤགས༔ ཕྱག་ན་རྡོ་རྗེའི་བཀའ་ཉན་ཁས་བླངས་བཞིན༔ དམ་ཚིག་ཅན་ལ་བརྩེ་བས་བུ་བཞིན་སྐྱོངས༔ བསྟན་དང་བསྟན་འཛིན་སྡེ་སྐྱོང་བྱ་ར་གྱིས༔ ལྟ་ལོག་གདུག་པའི་སྟེང་དུ་མཱ་ར་ཡ༔ དགྲ་བོའི་ཤ་ཁྲག་དོན་ལྔ་སྣོད་དྲུག་དང༔ ཁམས་དང་སྐྱེ་མཆེད་ཕུང་ལྔ་ཞལ་དུ་འདྲེན༔ བླ་སྲོག་རྣམ་ཤེས་ཆོས་ཀྱི་དབྱིངས་
སུ་སྤོར༔ བཀའ་དང་དམ་ལ་མདའ་ས་མ་ཡཱ༔ ནཱ་ཀ་རཀྴ་རཱ་ཧུ་ལ་སརྦ་ས་པཱ་རི་ཝཱ་ར་ཨེ་དམ་བ་ལིང་ཏ་ཁ་ཁ་ཁཱ་ཧི་ཁཱ་ཧི༔ ཧཱུྃ༔ འཇིགས་རུང་མེ་རླུང་དུད་
སྤྲིན་འཁྲིགས་པའི་ཀློང༔ ཀླུ་བདུད་བཙན་གྱི་སྲས་མཆོག་རཱ་ཧུ་ལ༔ ཉེར་མཁོ་
གདུང་མོ་བཞི་དང་རྒྱུ་སྐར་ཚོགས༔ ཀླུ་བདུད་ཐེའུ་རང་འབུམ་སྡེའི་འཁོར་གྱི་གཙོ༔ དྲེགས་པའི་སྲོག་འཕྲོག་ཁམས་གསུམ་སྲོག་གི་བདག༔ གཟའ་ཡི་སྡེ་ཚོགས་རྣམས་ལ་ཕྱག་འཚལ་བསྟོད༔
གསོལ་བསྡུས་ནི༔ ཛ༔ འཇིག་རྟེན་ཀུན་གྱི་མངའ་བདག་དྲེགས་པའི་གཙོ༔ དྲང་སྲོང་གཟའ་མཆོག་འཁོར་བཅས་འདིར་གཤེགས་ཤིག༔ དངོས་འབྱོར་ཡིད་སྤྲུལ་ཕྱི་ནང་གསང་མཆོད་འབུལ༔ འདོད་པའི་དོན་བསྒྲུབ་ཐུགས་
འགལ་ནོངས་པ་བཤགས༔ རབ་འབྱམས་ཕྲིན་ལས་ཐོགས་མེད་འགྲུབ་པ་དང༔ བཤད་སྒྲུབ་བསྟན་པའི་གསོས་སུ་སྨིན་པར་ཤོག༔ ཉེར་འཚེ་བར་ཆད་
མི་མཐུན་ཕྱོགས་ལས་རྒྱལ༔ རྟག་ཏུ་བུ་བཞིན་སྐྱོངས་ཤིག་ས་མ་ཡཱ༔ ཞེས་ཅི་མང་བཟླས་ཕུད་སྐྱེམས་འབུལ༔ དངོས་གྲུབ་མྱུར་ཞིང་འདོད་དོན་སྒྲུབ༔བར་ཆད་སེལ་ཞིང་སྡོངས་གྲོགས་
མཛད༔ དམ་ཉམས་བསྒྲལ་ནས་དམ་ལྡན་སྲུང༔ དག་པའི་ཞིང་ལ་སྐྱེལ་མ་མཛད༔ ཐེ་ཚོམ་མེད་དོ་ས་མ་ཡ༔ གསང་རྒྱ༔ སྦས་རྒྱ༔ ཟབ་རྒྱ༔ གཏད་རྒྱ༔ བཀའ་རྒྱ༔ གཉན་རྒྱ༔ ས་མ་ཡ༔ ཞེས་པ་འདི་འང་ལས་སྨོན་གྱིས་འབྲེེལ་བའི་མོས་ལྡན་དུ་མས་ཡང་ཡང་ནན་བསྐུལ་ངོར༔ཞལ་མི་ལྡོག་ཙམ་དུ་ནམ་མཁའི་བུ་མོའི་རྩལ་སྣང་ཤར་མར་བྲིས་སོ།། དགེའོ།། མངྒ་ལཾ།